“มาชานลี” ชี้นำ “พิชญ์” ซื้อหุ้นเพิ่ม! จับตา JAS ปันผลพิเศษแต่ราคาม้วยมรณา
"มาชานลี" ชี้นำ "พิชญ์" ซื้อหุ้นเพิ่ม! จับตา JAS ปันผลพิเศษแต่ราคาม้วยมรณา
21 พ.ย. 2559

ผู้สื่อข่าวรายงานว่า จากกรณีที่ นายพิชญ์ โพธารามิก ทำคำเสนอซื้อหุ้นบริษัท จัสมิน อินเตอร์เนชั่นแนล จำกัด (มหาชน) หรือ JAS ภายในวงเงินไม่เกิน 42,500,000,000 บาท โดยกำหนดราคาซื้อที่ 7.25 บาท/หุ้น ซึ่งได้ทำการยื่นคำซื้อตั้งแต่วันที่ 28 กันยายนที่ผ่านมานั้น นายพิชญ์ เคยให้สัมภาษณ์ว่า หลังจากได้ซื้อหุ้นคืนเสร็จสิ้น ทางบริษัทมีแผนนำมาตัดลดทุนจดทะเบียนทั้งหมด
อย่างไรก็ตาม ล่าสุด แหล่งข่าวจากวงการเงิน เปิดเผยกับ “ข่าวหุ้นธุรกิจ” ว่า นายชาญ บูลกุล หรือ “มาชานลี” ในฐานะที่ปรึกษาทางการเงินของ JAS ให้สัมภาษณ์ผ่านหนังสือพิมพ์ฐานเศรษฐกิจว่า “JAS ไม่จำเป็นต้องลดทุน เพราะการลดทุนต้องดูว่า มีความเหมาะสมหรือไม่กับธุรกิจหรือมีความต้องการใช้เงินหรือไม่หากบริษัทมีเงินเหลือ การซื้อหุ้นคืนน่าจะได้ผลตอบแทนที่คุ้มค่ากว่าการฝากเงินธนาคาร ส่งผลให้ผู้ถือหุ้นได้รับผลตอบแทนที่ดีเช่นกัน”
โดยการให้สัมภาษณ์ดังกล่าวนั้นถือเป็นการให้คำปรึกษาของ “มาชานลี” ที่แนะนำให้ขายหุ้นซื้อคืน 1,200 ล้านหุ้น หรือคิดเป็น 16.82% ในกระดานแทนการนำไปลดทุนที่ผิดไปจากแนวปฏิบัติของ JAS อย่างสิ้นเชิง เนื่องจากที่ผ่านมา JAS ไม่เคยขายหุ้นที่ซื้อคืนออกมาเลย แต่ JAS ใช้วิธีการลดทุนด้วยการตัดหุ้นที่ซื้อหุ้นคืนทิ้งทั้ง 5 ครั้ง รอบ 8 ปีที่ผ่านมา
 
ทั้งนี้เป็นที่น่าจับตาว่า JAS จะทำการขายหุ้นออกมาในกระดานตามที่ “มาชานลี” ชี้นำหรือไม่ ซึ่งหากมีการขายหุ้นออกมาจริงจะส่งผลให้ราคาหุ้น JAS ปรับตัวลงอย่างมีนัยสำคัญ ซึ่งมีการคาดการณ์ว่านายพิชญ์อาจอาศัยจังหวะที่ราคาหุ้นปรับลงเข้าไล่ช้อนซื้อหุ้น JAS ในกระดาน เพื่อเพิ่มสัดส่วนการถือหุ้น อีกทั้งมีความไปได้ว่าเมื่อ JAS มีกำไรพิเศษจากการขายหุ้นที่ซื้อคืน อาจนำเงินดังกล่าวมาจ่ายปันผลพิเศษให้ผู้ถือหุ้น แน่นอนว่านายพิชญ์เป็นผู้รับประโยชน์สูงสุดจากเงินปันผลในฐานะผู้ถือหุ้นใหญ่ 72.35%
อนึ่งภายหลังจากครบกำหนด 6 เดือนที่ JAS ซื้อหุ้นคืน 1,200 ล้านหุ้น หรือ 16.82% (ซื้อไปเมื่อวันที่13 มิ.ย.59) ที่ผ่านมา (ตามกฎกระทรวงพาณิชย์ว่าด้วยการซื้อหุ้นคืนฯ พ.ศ.2544 ข้อ 12 ระบุไว้ว่า ให้บริษัทจำหน่ายหุ้นที่ซื้อคืนได้ เมื่อพ้นกำหนด 6 เดือน นับตั้งแต่การซื้อหุ้นคืนฯ) เท่ากับว่า JAS จะขายหุ้นที่ซื้อคืนได้ตั้งแต่ 14 ธ.ค.59 เป็นต้นไป